Nataniël gaan verras, verlam, vernuwe | Netwerk24
Deur Elretha Britz 11 Julie 2019 06:00
Nataniël tree Dinsdag 30 Julie in die Sand du Plessis-teater in Messenger op.
Nataniël se webtuiste vertel van 'n kunstenaar wat selde tot rus kom.
Hy kook, hy skryf, hy sing, hy gesels en ná meer as 30 jaar se kunstenaarslewe is daar steeds geen einde aan sy kreatiwiteit nie.
Hy gee ook nie om waar hy optree nie – of dit 'n gemeenskapsaal op die platteland is of 'n paleis in Frankryk, hy hou op enige plek konsert.
" 'n Teken, 'n boodskap, 'n vermoede, 'n spreekwoord, 'n skok, 'n onthulling, dis hoe lewens verander word, ten goede of ten duurste.
"Van die vroegste wonderwerke, legendes en mites tot die nuutste uitvindsels of internet-vullis, die grootste deel van die mensdom leef oorweldig deur vrese, giere, moegheid of histerie."
So skryf Nataniël oor die sosiale verskynsel Messenger wat "verlam, verras en vernuwe" en in Julie in Bloemfontein op die planke sal wees.
Messenger is 'n versameling nuwe verhale, in Engels en Afrikaans, oorspronklike komposisies en tydlose musiek wat bekend gemaak is deur kunstenaars soos Tom Jones en B.B. King. Die Charl du Plessis Trio met Werner Spies, Peter Auret en Nicolaas Swart sal die musiek verskaf.
Die vertoning vind op 30 Julie om 19:30 in die Sand du Plessis-teater plaas. Bespreek by Pacofs by 051-404-7714 of by die Sand se kaartjieskantoor.